Is dit SA se nuwe gewildste motor?Toyota kraai gereeld koning wanneer dit kom by motorverkope en sy Hilux is uiters gewild en meestal die topverkoper. Indien Toyota sy teiken – ŉ konserwatiewe teiken na my mening – haal, sal die nuwe Corolla Cross met Volkswagen se Polo kan meeding om die topverkoper-passasiersvoertuig in die land te word. Wat is die Corolla Cross? Dit is ŉ C-segment-sportnutsvoertuig wat plaaslik vervaardig word. Hy gaan tussen die Urban Cruiser en Rav4 in die mark inpas. Die Corolla Cross het sitplek vir vyf en ŉ lekker kattebak. Die ontwerp is heel mooi – mooier van voor vir my, maar die agterkant is beslis nie lelik nie. Die binneruim voel bekend – pure Toyota. So gemaklik soos ŉ paar ou pantoffels wat net maklik inglip. Met die voertuig wat jy daagliks werk toe en winkels toe pendel, wil jy nie noodwendig ŉ aanslag op die sintuie hê nie – jy wil net rustig werk toe toer, met jou gunstelingmusiek aan en verfris by die kantoor opdaag elke dag … dís die Corolla Cross. Daar is een enjin beskikbaar – ŉ 1.8-viersilinderpetrolenjin soos met die Corolla Quest. ŉ Lekker enjin met lineêre kraglewering en billike brandstofverbruik. Dié enjin, gepaard met Toyota se palwisseltransmissie (CVT), stoot die krag na die voorwiele. Daar is egter twee dryfstelsels beskikbaar, een slegs binnebrand en die ander hibried. Hy maak gebruik van dieselfde 1.8-enjin én elektriese motors. Hoekom hibried? Toyota het reuseteikens gestel vir “nuwe energie”-voertuie teen 2025. Sy teikens vir koolstofneutraliteit teen 2030 is skrikwekkend. Binne ŉ paar jaar sal Europese lande nie meer binnebrand-enjinaangedrewe voertuie aankoop nie, dan loop die fabriek hier in Suid-Afrika tot niet. Toyota rat homself nou vir dié verwisseling. Ons sien nou die eerste bekostigbare hibriede voertuie, en inprophibriede en battery-elektriese voertuie is beslis in Toyota se toekoms. My keuse tussen die vyf modelle (1.8 Xi, 1.8 Xs, 1.8 Xs Hybrid, 1.8 XR en 1.8 XR Hybrid) is waarskynlik die Xs-middelslag- hibriede model. Aan die binneruim kry mens klimaatbeheer, spoedkontrole, raakskerminligtingstelsel met Android Auto en Apple CarPlay en WiFi. Die binneruim voel eerder luuks as eenvoudig. Aan die veiligheidskant spog die reeks met vyf lugsakke op die Xi- en Xs-modelle. Die XR het sewe lugsakke én Toyota Safety Sense – ŉ pakket wat ŉ magdom aktiewe veiligheidstelsels soos baanhulp, blindekolwaarskuwing, aanpasbare spoedkontrole en botsingwaarskuwingstelsel insluit. Op die pad toer die Corolla Cross soos ŉ droom. Die 17 duim-wiele op die Xi en Xs maak spasie vir ŉ behoorlike 60-profiel-band. Die XR loop op 18 duim-wiele en is 225 mm breed met ŉ 50 mm-wanddikte. Dit dra by tot die lekker soepel ritgehalte in die Corolla Cross. Dit is nie ŉ renmotor nie, maar vir die soort voertuig is die padhouvermoë in die kol. Die stuur is lekker akkuraat. Is daar enige probleme? As ek regtig moet karring, kan ek twee dinge uitlig. Die parkeerrem werk met die voet wat nie fantasties is nie, maar ek is oortuig daarvan dat dit wel vinnig verander sal word. Die ander ding is die inligtingstelsel op die Xi-model wat nie ŉ raakskermtipe is nie. Ek dink daar is ook ruimte vir ŉ beter klankstelsel op dié model. Ek kan die Corolla Cross maklik opsom. Hy gaan soos soetkoek verkoop. Die 1.8 Xi bied puik waarde, en die hibriede modelle is werklik fantasties op brandstof met ŉ lae 6 l/ 100 km terwyl die nie-hibriede model gemiddeld so 8 l/100 km tydens die bekendstelling behaal het. Om ekonomies te ry was beslis nie bó aan die prioriteitslys nie. Gaan toetsbestuur beslis een – jy sal aangenaam verras wees. Die reeks lyk só: Die reeks word gedek deur ŉ driejaar/100 000 km-waarborg en 6-dienste-diensplan. Die hibriede model dra ŉ agtjaar-waarborg op die battery.